Халкъаца а, халкъан дуьхьа а ваьхнарг Делан Iожалло дIавигний хаахь а, сингаттам, гIайгIа юссу даг тIе, ойланна, боккха эшам хаало синна. Карзахечу дахаро, кIуркIманехь хьийзачу ойланаша гатте хьовзийча, цхьаннах дагавала, дагардийца лиъча, хьуна везарг, оьшург, хьох кхетаверг уллехь ца хилча, шозза базло сингаттам. Нехан, халкъан сингаттамаш, баланаш шена тIеэца, цуьнца бекъа, дог хьаста хуучийх, луучийх а вара Айдамиров Абузар. Дала кIеда-мерза мотт, ира а, доккха а хьекъал, кхетам беллачу Абузарна хан карайора дийнахь иттаннаш хьеший тIеэца, царах хIоранга къамел дан а. Цкъа ша волче веанарг, масех шо даьлча юхавеача, цуьнан цIе а йоккхуш, велалой-векхалой, тIеоьцура цо. Iилманчашца, хьехархошца, студенташца, дешархошца къамеле вуьйлучу, цаьрга ладоьгIучу, хазачу забаршца хьешийн самукъадоккхучу Абузара, шен сих чекхъяьхна, халкъе кхачийнера «Еха буьйсанаш», «Лаьмнашкахь ткъес», «Дарц» романаш, кхин а иттаннаш, бIеннаш мехала произведенеш. Уьш язйинарг вара юьртара хьехархо, халкъана юкъара схьаваьлла халкъан дика кIант а хилла ваьхна, синкхетаман, иэсан само ларъеш лаьттина Мескитара Айдамиров Абузар.